text: মানিকগঞ্জে আরও ২০ জন হোম কোয়ারেন্টাইনে | News24 TV | Twenty-Four Hour Bangladeshi News Channel
  ১১ মার্চ, ২০২০ ১৭:০৭ ৭১৩ প্রিন্ট করুন
  মানিকগঞ্জের গত দুই দিনে বিভিন্ন উপজেলায় বিদেশ ফেরত ৭৯ জন ব্যক্তিকে তাদের নিজ নিজ বাসায় বিশেষ ব্যবস্থায় (হোম কোয়ারেন্টাইন) রাখা হয়েছে।
  তাদের শরীরে করোনা ভাইরাসের উপসর্গ না থাকলেও বিদেশ ফেরত হওয়ার কারণে তাদেরকে পর্যবেক্ষণে রাখা হয়েছে বলে জানান সিভিল সার্জন আনোয়ারুল আমিন আখন্দ। এদের মধ্যে মঙ্গলবার (১০ মার্চ) ৫৯ জন এবং আজ বুধবার ২০ জন চিহ্নিত হয়েছে।
  আনোয়ারুল আমিন আখন্দ জানান, করোনাভাইরাস প্রতিরোধে মানিকগঞ্জ ২৫০ শয্যা বিশিষ্ট জেলা হাসপাতালের পুরান ভবনের দ্বিতীয় তলায় ১২ বেডের আইসোলেশন ইউনিট এবং সদর উপজেলার কেওয়ারজানি এলাকায় আঞ্চলিক জনসংখ্যা প্রশিক্ষণ ইনস্টিটিউটে ১০০ শয্যার কোয়ারেন্টাইন ইউনিট প্রস্তুত রাখা হয়েছে।
  তিনি জানান, জেলায় প্রায় ১ হাজার ২শ' বিদেশ ফেরত ব্যক্তি রয়েছে। তারা সম্প্রতি ইতালি, চীন, দক্ষিণ আফ্রিকা, সৌদিআরব ও সিঙ্গাপুর ফেরত। করোনা ভাইরাস প্রতিরোধে ১১ সদস্যবিশিষ্ট জেলা কমিটিতে জেলা প্রশাসক সভাপতি ও তিনি (সিভিল সার্জন) সদস্য সচিব। এছাড়াও প্রতিটি উপজেলায় ইউএনওকে সভাপতি ও উপজেলা স্বাস্থ্য ও পরিবার পরিকল্পনা কর্মকর্তাকে সদস্য সচিবকে করে কমিটি গঠন করা হয়েছে। তারা প্রতিনিয়ত পর্যবেক্ষণে থাকা ব্যক্তিদের খোঁজ খবর নিচ্ছেন।
  এছাড়াও ২৫০ শয্যা জেলা সদর হাসপাতালে নয় সদস্যবিশিষ্ট কোভিড-19 ব্যবস্থাপনা কমিটিও করা হয়েছে। এই কমিটিতে সিনিয়র কনসালটেন্ট (মেডিসিন) ডা. সাকিনা আনোয়ারকে প্রধান করা হয়েছে। হাসপাতালে আইসোলেশন ইউনিটে রোগীদের রক্তের নমুনা সংগ্রহ করা ও তা রোগতত্ত্ব, রোগনিয়ন্ত্রণ ও গবেষণা প্রতিষ্ঠানে (আইইডিসিআর) পাঠানো এই কমিটির প্রধানতম কাজ।